Fire af de fem badmintonspillere, der er udelukket fra landsholdet, har selv været med til at udforme den aftale, der er kernen i konflikten med Badminton Danmark. Politiken fortæller onsdag, hvordan spillerne i begyndelsen af 2013 indgik en kollektiv aftale med badmintonforbundet. Aftalen siger, at spillerne skal have Badminton Danmarks sponsor på brystet, når de repræsenterer Danmark. Til gengæld må de gerne have deres egen sponsor på brystet, når de spiller individuelle turneringer. Derfor har spillerne hele tiden vidst, at deres private sponsoraftaler med Kjeldsen Cookies kunne være et problem i forhold til landsholdet, der i februar fik det konkurrerende småkagefirma Danisa som sponsor. - De har selv været med til at udforme den kollektive aftale. De har skrevet under på den, og så må vi jo også have en forventning om, at den bliver efterlevet, siger sportschef Finn Trærup-Hansen til avisen. Kamilla Rytter Juhl erkender da også over for Politiken, at spillerne var med til at forhandle den gældende aftale hjem. Kamilla Rytter Juhl, Christinna Pedersen, Joachim Fischer, Mathias Boe og Carsten Mogensen har afvist at stille op for landsholdet, fordi deres aftale med Kjeldsen Cookies forbyder dem at reklamere for en konkurrent. Kjeldsen Cookies og Danisa konkurrerer om de asiatiske småkage spiseres gunst, men ligger også i retlig strid, fordi Kjeldsen Cookies mener, at Danisa udgiver sine produkter for at være danske uden reelt at være det.

Referat:
De fem ekskluderede badmintonspillere var selv med til at vedtage den aftale, der er skyld i konflikten.